Geguritan Wajib SMA/SMK/MA Anak Dening: Sugito HS Anak merak uncung, anak warak plencing Anak kidang kompreng, anak kucing cemeng Meri anak bebek, minthi anak menthog Ketul anak bulus, cempe anak wedhus Anak kadhal tobil, anak kodhok precil Anak pitik kuthuk, anak kethek munyuk Pedhet anak sapi, gembluk anak babi Belo anak jaran, gogor anak macan Aku duwe anak pintere ora jamak Ora tuna biyen taksekolahke Nyatane aksara apa wae isa diwaca Malah wani ngarani yen ana lupute Anakku si Suta kae Pancen mletik pikire Wong liya kojah apa wae Anakku mesthi isa nanduki Nggonku ngedol sapi Kanggo nukokake buku biyen kae ora rugi Saben wanci saiki cak-cakane anakku Wis memper mas guru utawa mbah kyai Ora mandeng enom tuwane yuswa Yen kleru banjur dituturi
Biyen jaman isih nang guwagarbane bojoku Cah kae pancen takgadhang dadi wong wasis Jaman semana idhepku mesakke Yen besuke nasibe padha wong tuwane Wong tuwane iki wong gunung Sing kondhang cedahk watu adoh ratu Wong tuwane iki wong panggung: Miskin kawruh kurang sinau Wong tuwane iki wong ketimplak-timplak Kurang sandhang kurang pangan Uripe kleleran Anake iki aja nganti mbaleni Anake iki kudu dadi Saiki katemahan Wong-wong padha alok sesauran Kandhane, "si Suta anake si Naya wis dadi wong tenan." Wah saben krungu pangalembanane tangga teparo marang si Suta Bungahku ora karuwan Iki sing diarani urip tenan: Mulya mukti wibawa kajen keringan Nanging aku rada was sumelang Anakku saiki wis kendel banget ngluputke liyan Aku ra maido wong pancene Kawruhe buntas srawunge tuntas tenan
Nanging atiku tansaya trataban Nir-niran nunggu sesuk esuk tangi turu Umpamane diluputke anggonku tetembangan Senajan aku ora isin nemahi lakon kebo nusu gudel Diwulang ana kora empan ora papan Nanging aku cuwa yen luputku mung jalaran cakepan salarik: Anak celeng genjik, anak asu kirik Kapethik saking Pagagan, no.89 taun 2015
Geguritan Pilihan SMA/SMK/MA Kawula Sega Kucing Dening: Hayu Avang Darmawan Luwe wayah wengi Mangan sega kucing Daksawang bungkusan alit Kanthi koran lan kertas minyak Kalempit lipit trus steplusan Isine sega sakepel Lawuh sambel teri sadulit Ana uga sambel tempe Aran sega kucing Apa panganan kucing? Nanging dipangan manungsa Sega kucing dipangan manungsa? Apa dadi kelangan ajining janma Sapucuking koran wungkuse Kaya mengku wangsulan Ana wewayangan tikus Wangsulane sega kucing Manungsa pindha kucing Mangan sega pindha tikus Tikus-tikus kapangan kucing manungsa Kucig mangan tikus Manungsa mangan sega Sega kucing Sega kucing sarwa samun Kawula alit uripe pait Mangan sega sakepel sambel sadulit
Memper ganjel weteng Luwar luwe sakecap Kawula sega kucing Padha ngucing, sesarengan karo kucing Nyawiji greget brasta digdayane tikus Kang nggragas seganing panguripan Kapethik saking Antologi Geguritan Mangirit Gurit, Dinas Kabudayan DIY, 2016.
Geguritan Pilihan SMA/SMK/MA Juragane Umuk Dening: Dian Korprianing Nugraha Rasah sok keminter, aku kuwi wong pinter Yen macem-macem kowe bakal tak pinteri Rasah sok semugih, sugihku ora ukuran Yen kowe nglunjak, tak tuku dhuwitmu Bisa luwih cepet tinimbang liyan, "Aku kok..." Luwih sugih tinimbang liyan, "Aku kok..." Bisa ngalahke mungsuhe, "Aku kok...." Luwih mulya tinimbang tanggane, "Aku kok...." Terus-terusan umuk, umuk sing terus-terusan Aku kok.....ehmmmmm ne kora ana aku, kuwi kabeh ora bisa rampung Aku kok...Aku kok...Aku kok...terus ora ana enteke Wis tau pethuk karo manungsa sing wujude kaya ngono? Wangsulana nang atimu dhewe Apa malah durung tau pethuk? Aja-aja menungsane kuwi kowe? Kapethik saking Antologi Geguritan Weling Sinangling, Dinas Kebudayaan DIY, 2018
Geguritan Wajib SMP/MTs Siter Gadhing Dening: Djaimin K Aja disetel kenceng-kenceng iki siter Siter gadhing sumbering geter ati Nadyan swarane cumengkling nyaring Nanggepi osiking jagad Nanging serat-serat alus Wajane gampang putus Satemah lampus Balik yen disetel kendho Genah swarane blero Yen jago ya jago kapuk Tan wani kluruk Prayoga disetel samadya Isi siter gadhing rerengganing dhadha Murih wiramane laras Ora kemranyas Kanthi swara sutra Sapa ngerti kwawa ngeluk gligen waja Nglebur mbegeging watu Tembang klawu ati kaku Siter gadhing gadhuhane Yen swara laras, muga: Nuju prana Kapethik saking Antologi Geguritan Siter Gadhing, 1996
Geguritan Pilihan SMP/MTs Kalibening_Ku Dening: Asti Pradnya Ratri Geneya ndadak buthek? Kapan beningmu...? Langit isih sumilak Lan kowe isih sigrak Kanthi dosa kang kebak! Urip iki rak lumaku Saben dina beda ukara Nanging kowe... Kapan kowe duwe tembung anyar? Kang eling lan pasrah sumarah Donya wis semrawut Kowe nambahi ribut Buthek, Angger ora banger Nanging kok ya meksa dadi sesuker Mbuhlah... Sakeselmu kowe polah! Kapethik saking Antologi Geguritan Weling Sinangling, Dinas Kebudayaan DIY, 2018
Geguritan Pilihan SMP/MTs Katresnan Sinungging Gurit Dening: Sinar Indrakrisnawan Dakdhedher wijining katresnan Lumantar salarik tulisan Ing antarane pepasir ing gisiking samodra Ing antarane gumelure ombak segara Tansah angalela raga tuwa Nggaritake guritan ing watu karang Misaya mina bali ngungkuri sepi Jroning dhadha sumlempit pralampita: Apa camar kae isih gelem tilik susuhe? Dhakdhedher wijining katresnan Lumantar salarik tulisan Sing luru crita wekeling paman tani Kumringet krenggosan Ngudang doran lan buntutan Angga kang sayah lungkrah rinasa bungah Dadi banten tawuring panandhang Jroning dhadha kanga king Dumeling pepeling: Kowe kabeh kudu dadi bocah kang utama! Kapethik saking Antologi Geguritan Weling Sinangling, Dinas Kebudayaan DIY, 2018
Geguritan Wajib SD/MI Kuthaku Dening: G.M. Sigit Nurcahyanto A Apa kabarmu kutha istimewa kutha kebak sujarah lan budaya tugumu nggejejer gagah malioboromu melut sasopoa merapimu angker mrebawani umurmu tansah lumaku apa kang bisa mboktawakke kanggoku? Aja disingget ati segaramu Aja disingget sopan santunmu Aja disingget lembah manahmu Aja... Asring dakrungu saiki Swara-swara cecongkrahan Padudon Drengke srei Adigang adigung adiguna Heee...pra mudhaku Takona marang leluhurmu Endi, kuthaku biyen Kang duweni ati tentrem Biyen, saiki, salawase Kapethik saking Antologi Geguritan Truntum Gumelar, 2018
Geguritan Pilihan SD/MI Bumi Plastik Dening: Khoirul K Ngalor ngulon ngidul ngetan ketemu plastik Seka pasar tradhisional nganti tekan mal Wiwit panganan nganti tekan abrakan Kabeh binuntel plastik Banjur werrr Plastik pinundhi ing kali, Dolan ing dalan Kabur kanginan ing lapangan Bumi rinengga plastik Gunane mung menitan Sawane taunan Kapethik saking Pagagan, no 95. Taun 2019
Geguritan Pilihan SD/MI Iki Omahku Dening: Sulistyarini Omah limas prasaja Tinggalane wong tuwa Kang dibangun kanthi linambaran Donga keslametan lan tresna Nadyan katon wus lawas lan kuna Nanging ora kalah karo gedhong susun lima Kang kebak lampu-lampu gumebyar njero lan njaba Iki omahku Kang nggulawenthah aku Ngadhepi urip kang kebak saru siku Ngukir jiwa ragaku Napak dalan-dalan rumpil nyandhung laku Tumuju jatining gesang ing pangayoman-Mu Kapethik saking Pagagan, no.94 taun 2019